CELEX: 52018PC0613
Language: ro
Date: 2018-09-04
Title: Propunere de REGULAMENT AL CONSILIULUI de modificare a Regulamentului (UE) 2018/120 în ceea ce privește posibilitățile de pescuit pentru bibanul-de-mare european

COMISIA EUROPEANĂ
            Bruxelles, 4.9.2018
            COM(2018) 613 final
            2018/0321(NLE)
            Propunere de
            REGULAMENT AL CONSILIULUI
            de modificare a Regulamentului (UE) 2018/120 în ceea ce privește posibilitățile de pescuit pentru bibanul-de-mare european
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) 2018/120 al Consiliului stabilește, pentru anul 2018, posibilitățile de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele Uniunii, în anumite ape din afara acesteia. Aceste posibilități de pescuit sunt, de obicei, modificate de mai multe ori pe parcursul perioadei în care sunt în vigoare.
            
            
               •Coerența cu dispozițiile existente în domeniul de politică
            
            
               Măsurile propuse sunt concepute în conformitate cu obiectivele și cu normele politicii comune în domeniul pescuitului și sunt coerente cu politica de dezvoltare durabilă a Uniunii.
            
            
               •Coerența cu alte politici ale Uniunii
            
            
               Măsurile propuse sunt coerente cu alte politici ale Uniunii, în special cu politicile din domeniul mediului.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentei propuneri este articolul 43 alineatul (3) din Tratatul privind funcționarea Uniunii Europene.
            
            
               Obligațiile Uniunii în ceea ce privește exploatarea sustenabilă a resurselor acvatice vii decurg din obligațiile prevăzute la articolul 2 din noul regulament de bază al PCP.
            
            
               •Subsidiaritate (în cazul competențelor neexclusive)
            
            
               Propunerea este de competența exclusivă a Uniunii, în conformitate cu articolul 3 alineatul (1) litera (d) din tratat. În consecință, principiul subsidiarității nu se aplică.
            
            
               •Proporționalitate
            
            
               
                  Propunerea respectă principiul proporționalității din următorul motiv: PCP este o politică comună. În conformitate cu articolul 43 alineatul (3) din tratat, Consiliului îi revine obligația de a adopta măsurile de stabilire și de alocare a posibilităților de pescuit.
               
            
            
               •Alegerea instrumentului
            
            
               Instrumentul propus: regulament. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
         
         
            
               •Evaluări ex post/verificări ale adecvării legislației existente
            
            
               
                  Nu se aplică.
               
            
            
               •Consultările cu părțile interesate
            
            
               
                  Propunerea ține cont de contribuțiile părților interesate, ale consiliilor consultative, ale administrațiilor naționale, ale organizațiilor de pescari și ale organizațiilor neguvernamentale. 
               
            
            
               •Obținerea și utilizarea expertizei
            
            
               
                  Propunerea se bazează pe avizul științific al Consiliului Internațional pentru Explorarea Apelor Maritime (ICES)
                     1
                  .
               
            
            
               •Evaluarea impactului
            
            
               Domeniul de aplicare al regulamentului privind posibilitățile de pescuit este circumscris de articolul 43 alineatul (3) din tratat.
            
            
               •Adecvarea reglementărilor și simplificarea
            
            
               
                  Nu se aplică.
               
            
            
               •Drepturile fundamentale
            
            
               
                  Nu se aplică.
               
            
            
               4.IMPLICAȚIILE BUGETARE
            
            
               
                  Măsurile propuse nu vor avea implicații bugetare.
               
            
            
               5.ALTE ELEMENTE
            
            
               •Explicații detaliate cu privire la dispozițiile specifice ale propunerii
            
            
               Modificările propuse vizează modificarea Regulamentului (UE) 2018/120 după cum se precizează în continuare.
            
            
               Bibanul-de-mare european
            
            
               La 2 iulie 2018, ICES a emis un aviz revizuit pentru 2018 în ceea ce privește bibanul-de-mare european din diviziunile ICES 4b-c, 7a, și 7d-h (centrul și sudul Mării Nordului, Marea Irlandei, Canalul Mânecii, Canalul Bristol și Marea Celtică). În avizul său, ICES a indicat o reducere a mortalității prin pescuit de agrement și o rată mai mare de supraviețuire datorate practicii de capturare urmată de eliberare, în comparație cu estimările anterioare. Prin urmare, este oportună introducerea unei limite zilnice pentru pescuitul de agrement, de un pește pe zi per pescar, aplicabilă în perioada octombrie-decembrie 2018.
            
            
               2018/0321 (NLE)
            
         
         
            
               Propunere de
            
            
               REGULAMENT AL CONSILIULUI
            
            
               de modificare a Regulamentului (UE) 2018/120 în ceea ce privește posibilitățile de pescuit pentru bibanul-de-mare european
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (3),
            
            
               având în vedere propunerea Comisiei Europene,
            
            
               întrucât:
            
            
               (1)Regulamentul (UE) 2018/120 al Consiliului
                  2
                stabilește, pentru anul 2018, posibilitățile de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele Uniunii, în anumite ape din afara acesteia.
            
            
               (2)Consiliul Internațional pentru Explorarea Apelor Maritime (ICES) a prezentat un aviz revizuit pentru 2018 în ceea ce privește bibanul-de-mare european (Dicentrarchus labrax) din diviziunile ICES 4b-c, 7a, și 7d-h (centrul și sudul Mării Nordului, Marea Irlandei, Canalul Mânecii, Canalul Bristol și Marea Celtică). Potrivit avizului respectiv, pentru a se încadra în producția maximă durabilă (MSY), cantitatea totală pescuită în scop comercial și în scop de agrement în 2018 nu ar trebui să depășească 880 de tone. Datorită unui set de măsuri care asigură refacerea stocurilor, se preconizează că biomasa va crește în 2018. În avizul său, ICES a indicat, de asemenea, o reducere a mortalității prin pescuit de agrement și o rată mai mare de supraviețuire datorate practicii de capturare urmată de eliberare (rată a mortalității prin pescuit de 5 %), în comparație cu estimările anterioare (15 %). Așadar, este oportună reținerea unui pește per pescar pe zi în cadrul pescuitului de agrement în perioada octombrie-decembrie 2018.
            
            
               (3)Prin urmare, Regulamentul (UE) 2018/120 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 9 din Regulamentul (UE) 2018/120, alineatul (4) se înlocuiește cu următorul text:
            
            
               „(4) În cadrul pescuitului de agrement, inclusiv de la țărm, în diviziunile ICES 4b, 4c și 7a-7k:
            
            
               (a) în perioada 1 ianuarie 2018-30 septembrie 2018, în cazul bibanului-de-mare european, se permite doar pescuitul cu capturare urmată de eliberare. În perioada respectivă, se interzice reținerea la bord, relocalizarea, transbordarea sau debarcarea de biban-de-mare european capturat în zona respectivă;
            
            
               (b) în perioada 1 octombrie-31 decembrie 2018, se poate reține maximum un specimen de biban-de-mare european per pescar pe zi.”.
            
            
               Articolul 2 
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
         
         
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        
                  http://www.ices.dk/community/advisory-process/Pages/Latest-advice.aspx
                   
               
               
                  
                     (2)
                  
                        Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 27, 31.1.2018, p. 1).